CELEX: 62020TN0563
Language: el
Date: 2020-09-09 00:00:00
Title: Υπόθεση T-563/20: Προσφυγή της 9ης Σεπτεμβρίου 2020 — Satabank κατά ΕΚΤ

7.12.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 423/38
            
         
      Προσφυγή της 9ης Σεπτεμβρίου 2020 — Satabank κατά ΕΚΤ
      (Υπόθεση T-563/20)
      (2020/C 423/55)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: Satabank plc (St. Julians, Μάλτα) (εκπρόσωπος: O. Behrends, δικηγόρος)
      
         Καθής: Ευρωπαϊκή Κεντρική Τράπεζα (ΕΚΤ)
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση της ΕΚΤ της 30ής Ιουνίου 2020 με την οποία ανακλήθηκε η άδεια λειτουργίας πιστωτικού ιδρύματος της προσφεύγουσας
               
            
                  —
               
               
                  να καταδικάσει την καθής στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής η προσφεύγουσα προβάλλει δύο λόγους ακυρώσεως.
      
                  1.
               
               
                  Με τον πρώτο λόγο ακυρώσεως η προσφεύγουσα προβάλλει ότι η προσβαλλόμενη απόφαση είναι πλημμελής λόγω των προηγηθέντων μέτρων της ΕΚΤ και της Αρχής Χρηματοπιστωτικών Υπηρεσιών της Μάλτας (MFSA) και λόγω του ότι στην εν λόγω απόφαση η ΕΚΤ δεν αντιμετώπισε με τον προσήκοντα τρόπο τα μέτρα αυτά.
               
            
                  2.
               
               
                  Με τον δεύτερο λόγο η προσφεύγουσα προβάλλει πλημμέλειες της προβαλλόμενης απόφασης που αφορούν την υποτιθέμενη μη συμμόρφωση επί της οποίας στηρίζεται.
                  
                              —
                           
                           
                              Η προσφεύγουσα υποστηρίζει ότι, όσον αφορά τα υποτιθέμενα ζητήματα καταπολέμησης της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας ΚΞΧ/ΧΤ, η προσβαλλόμενη απόφαση δεν επισημαίνει καμία τρέχουσα περίπτωση μη συμμόρφωσης προς τους κανόνες ΚΞΤ/ΧΤ και ότι η ΕΚΤ δεν προσδιορίζει καμία συγκεκριμένη διαπίστωση εκ μέρους των αρμόδιων αρχών ΚΞΤ/ΧΤ περί του ότι η προσφεύγουσα παρέβη διατάξεις σχετικές με ΚΞΤ/ΧΤ κατά τον χρόνο της προσβαλλόμενης απόφασης.
                           
                        
                              —
                           
                           
                              Η προσφεύγουσα προβάλλει, επίσης, ότι η προσβαλλόμενη απόφαση είναι πλημμελής όσον αφορά την προσαπτόμενη μη συμμόρφωση με τις ρυθμιστικές κεφαλαιακές απαιτήσεις. Υποστηρίζει, επ’ αυτού, ότι η προσβαλλόμενη απόφαση απλώς περιγράφει τις συνέπειες των ενεργειών της ίδιας της MFSA και, ως εκ τούτου, εμμέσως, των ενεργειών της ΕΚΤ.